Narodna skupština
20041113

Ovde ih zakon uopšte ne pominje. Članom 55. predviđeni su obavezni elementi osnivačkog akta ortačkog društva. Zakon navodi koji su to obavezni elementi koje osnivački akt mora da sadrži. To su ime i prezime i prebivalište fizičkog lica, ako su fizička lica osnivači ortačkog društva, ili poslovno ime i sedište osnivača, ako su u pitanju pravna lica. Pored toga, potrebno je da se navede poslovno ime i sedište ortačkog društva, delatnost i označenje vrste i vrednosti uloga ortaka. Prema Predlogu zakona predviđeno je da zakon subsidijarno određuje druge elemente osnivačkog akta koji nisu predviđeni samim osnivačkim aktom. Međutim, postoje elementi ugovora koji bi takođe trebalo da budu obavezni elementi osnivačkog akta, kao npr. odlučivanje ortaka u društvu, poslovođenje i naknada troškova za poslovođenje, deoba dobiti i pokrivanje gubitaka društva. Svi ti elementi su izostavljeni i ukoliko osnivačkim aktom nisu obuhvaćeni primenjuju se odredbe Predloga zakona od člana 58. do 72.